Il-Ministru għall-Enerġija qal dan waqt laqgħa mal-President Reġjonali ta’ Sqallija Sebastiano Musumeci Il-Ministru għall-Enerġija u l-Ilma, Joe Mizzi, qal li l-Gvern Malti jrid jaħdem flimkien mal-awtoritajiet fi Sqallija bil-għan li l-proġett tal- pipeline tal-gass ikun aċċettat fi Sqallija u biex ikun assigurat li jkun jirrispetta l-ambjent naturali u marittimu ta’ Gela. Dan qalu waqt laqgħa li kellu f’Malta mal-President Reġjonali ta’ Sqallija Sebastiano Musumeci. Waqt l-ewwel laqgħa li kellhom dalgħodu, il-Ministri Mizzi assigura lill-President Musumeci li l-Gvern Malti se jkompli għaddej bil-laqgħat ta’ konsultazzjoni, anke fi Sqallija, bil-għan li jkun spjegat il-progress u anke biex l-awtoritajiet Maltin jifhmu aħjar it-tħassib tal-Isqallin. Kompla jgħid li l-Gvern Malti qed jieħu l-impatt ambjentali ta' dan il-proġett bl-akbar serjetà u fakkar li bħalissa għaddej il-proċess tal- Environmental Impact Assessments. L-għan ewlieni ta’ dan il-proġett se jkun li Malta tibda timporta l-gass minn Sqallija. Meta dan ikun lest fl-2024, ikun jista’ jitneħħa t-tanker tal-LNG.